El Departament d'Empresa i Coneixement, a través del Consorci de Comerç, Artesania i Moda (CCAM), ha posat en marxa la primera edició de l'Acceleradora de Moda de Catalunya.
Es tracta d'una iniciativa adreçada a marques catalanes de moda amb potencial, amb l'objectiu d'ajudar-les a definir una estratègia individualitzada i diferenciadora que garanteixi i acceleri el seu creixement.
El programa està pensat per a empreses amb almenys 3 anys de trajectòria i facturació mínima de 150.000€ al 2019.
S'articula mitjançant assessorament tecnològic i acompanyament per la via de mentoratge individualitzat, complementat amb formacions en format workshop, a càrrec de professionals de prestigi internacional.
El programa consta de dues fases: una primera, de transferència de coneixement i acompanyament personalitzat, i una segona, d'elaboració d'un pla d'acció individual.
Amb aquesta iniciativa, el Departament d'Empresa i Coneixement vol dotar d'eines a empreses catalanes del sector moda, en un moment en que la reactivació empresarial passa per definir estratègies diferenciadores com a clau de l'èxit dels processos de creixement i mitjançant un acompanyament intensiu a càrrec de professionals de primer nivell i prestigi internacional.
Un màxim de 10 empreses podran participar en aquesta primera edició de l'Acceleradora de Moda, que seran seleccionades per un comitè d'experts entre les sol·licituds presentades.
Les empreses interessades poden presentar les seves sol·licituds per via telemàtica fins al 16 de setembre, a través del Canal Empresa.
La primera edició de l'Acceleradora de Moda de Catalunya començarà el proper mes d'octubre i s'allargarà fins a març de 2021.
Al llarg d'aquests mesos, les empreses rebran orientació i coneixement en àmbits crucials com arquitectura de marca, product & supply, ecommerce i estratègia digital, experiència en botiga física, finance & governance, o comunicació, a través de workshops temàtics.
De forma paral·lela, les empreses comptaran amb l'acompanyament d'un mentor i l'assessorament tecnològic individualitzat d'un expert en noves tecnologies, per tal d'ajudar-les a dissenyar un pla d'acció individualitzat per al seu procés de creixement.
Dirigit a empreses catalanes de moda amb potencial i en fase de creixement
El programa està concebut per a empreses (o persones físiques) del sector moda, d'indumentària, calçat, i/o marroquineria, que tinguin disseny propi, un concepte testat i capacitat per aportar innovació al sector.
Cal que es trobin en fase de creixement i que tinguin potencial i voluntat per seguir creixent.
Així mateix, és imprescindible que siguin empreses obertes a nous reptes i canvis, amb una estructura prou sòlida per poder liderar aquests canvis.
Entre els requisits demanats per participar, les empreses interessades han de tenir domicili fiscal a Catalunya, una estructura empresarial pròpia (que no depenguin d'una marca aliena ni formin part d'un grup empresarial), almenys 3 anys d'antiguitat, i comptar amb un mínim de 3 treballadors a temps complet.
Així mateix, han d'haver facturat al 2019 entre 150.000€ i 50 milions d'€, disposar de disseny propi i han de vendre per internet a través de pàgina web pròpia.
La selecció de les empreses participants en aquesta edició de l'Acceleradora de Moda la realitzarà un comitè de persones expertes, presidit per la directora del (CCAM), que comptarà amb experts del sector, escollits preferentment entre els mentors i instructors del programa.
El comitè valorarà de les candidatures presentades, la seva proposta de valor, la gestió i potencial de creixement, i l'equip i motivació.
Contingut de la primera edició de l'Acceleradora de Moda
Les empreses participants es beneficiaran d'un coneixement i mentoratge per part de professionals del màxim renom, que ha de tenir un efecte multiplicador a curt termini sobre les capacitat i habilitats de l'equip de cada marca o empresa, augmentant d'aquesta forma el seu potencial de creixement.
De forma paral·lela, cada empresa comptarà amb l'acompanyament d'un mentor que l'acompanyarà durant tot el procés, l'ajudarà a recollir el conjunt de continguts impartits i l'ajudarà a dissenyar un pla d'acció individualitzat per al seu procés de creixement a mesos vista.
A més de Nic Olivé –que tindrà tant la funció de mentor com la d'instructor–, en aquest rol el programarà compta amb Sergio Odriozola, consultor a Bain&Company i ex-vicepresident de Zalando.
Pel que fa a l'assessorament tecnològic, tindrà lloc per via telemàtica, i s'adequarà en cada cas, a les necessitats i particularitats de cada empresa. en aquesta primera edició aquest servei anirà a càrrec de Josep Maria Sabadí, CEO de Pleasepoint i ex-director de Backend de EyeOS.
Més info sobre l'Acceleradora de Moda de Catalunya al web del CCAM